سال سوم شماره ی 98
قونسور افسانه لری (11)
هؤروکلو قیز
قدیم زامانلارین بیرینده اوزاق بیر شهرده گؤزَل بیر قیز یاشاییرمیش. بو قیزین اوزون و قشنگ هؤروکلری اُونا سانسیز حسابسیز گؤزل لیک وئریب اُونو قیرخ تئللی قیزا مشهور ائدیب میش. قیرخ تئللی قیز یوخسول بیر عایله دن اُولدوغونا گورا، آتاسی اُونا ایجازه وئرمیرمیش قیزی باشقا بیر عایله نین یعنی اربابین اوغلو ایله ائولنسین. دئمَک اُو زامان هرکس اؤز بابی ایله ائولنیرمیش. قیرخ تئللی قیز یوخسول عایله دن اُولماغینا باحمیاراق شهرین دارغاسی نین اوغلونا عاشیق اُولوب اُونا علاقه، مهر و محبت بسله ییب میش. دارغانین اوغلودا قیرخ تئللی قیزا عاشیق اُولوب میش. قیزلا - اوغلان، بیری یوخسول اُو بیریسی ارباب عایله دن اولدوقلارینا خاتیر ائلیه بیلمیرمیشلر بیر بیرلری ایله ائولنسین لر.
سیزه دئییم دیودن. دیو بیر طرفدن قیرخ تئللی قیز ایله دارغانین اوغلونون بیربیرلرینه سئویشمه سینی بیلیب اُونلارا قیسقانیر باشقا بیر طرفدنده، سن دئمه گیزلینجه سینه قیرخ تئللی قیزا عاشیق اُولوب میش.دیو دارغانین اُوغلونو آرادان آپارماق ایچون دفعه لر ایله اوغلانا سیفاریش یوللایب دئییر کی: قیرخ تئللی قیزدان اَلدن چَکسین. یوخسا دیوین اَلینده اؤله جَکدیر.
بیر گون قیرخ تئللی قیز تک و تنها ائوده ایمیش ننه سی تاپشیردیقی ایشلری گؤرورمیش. دیو ایی جَکیب ائوه گلیر و قیرخ تئللی قیزی اُوغورلاییب آپاریر چوخ اوزاق لیقلارا. دارغانین اُوغلو بو ایشدن خبردار اُولوب بیلیر کی قیرخ تئللی قیز شهرده یوخدور. هر کیمدن سُوروشور کی قیرخ تئللی قیزدان نه خبر؟ هئچ کیمسه بیر خبر وئره بیلمیر. نیهایت کاشیف عمله گلیر کی قیرخ تئللی قیز ایتیب دیر. اُوغلان چوخلو دونوخا گئتدیکدن سونرا باشا دوشور کی قیزی دیو اُوغورلاییب دیر. اوغلان، دیوی چاغیریتدیریب اُونا دئییر کی: قیرخ تئللی قیزی اُوغورلاییب هارایا آپاریب دیر! تئز اُونو یئرینی دئیسن؟ دیو یالانجاسینا اُوغلانا دئییر کی: اُونون قیرخ تئللی قیزدان هئچ خبری یوخدور. اوغلان یئنه ده دیوه ایصرار ائدیب قیزین یئرینی سُوروشور. نیهایت دیو قیزین باشینا نه گلدیگینی بیر به بیر دئییر.
بئله اُولدوقدا، دیو دارغانین اُوغلونو موباریزه یه چاغیریب اُونا دئییر کی: اگر منله موباریزه آپاریب منه ظفر قازانسان، من ایسه قیرخ تئللی قیزین یئرینی سنه دییه جَگم. دارغانین اُوغلو، دیوین شرطینی قبول ائدیب اُونونلا موباریزه یه باشلاییر. اُوغلان دیوله موباریزه ده اُونا ظفر قازانیر.دیوین اوغلانین قاباغیندا دیز چؤکمه سینه باخمیاراق، اوغلانا قیزین یئرینی دئمه ییر. اوغلان حیرصلنیر کی دیوی اؤلدورسون. آنجاق بیر آز فیکیرلشدیکدن سونرا گؤرور اگر دیوی اؤلدورسه قیزین یئرینی اُونا دییَن اُولمایاجاق دیر. اون ایچون دیوین اؤلدورمه سیندن واز کئچیر.اوغلان قرارا گلیر کی هر آن دیوی گؤردوکده اُونونلا دوستلوق ائدسین بلکه قیزین یئرینی اُوندان اؤیرَنه بیلسین. ائله ده ائدیر. اوغلان هر دفعه دیوی گؤرنده اوُنا التیماس ائدیب اوندان ایسته ییر کی لوطف ائدیب قیزین یئرینی اُونا دئیسین.
گونلرین بیر گونو بیر چوبان، دارغانین اُوغلونون حضورونا گلیب اُونا دئییر کی: بو گون قُویونلاری اُوتارماق ایچون اؤروشه آپارمیشیدیم. ایت سوروده های کوی سالماغا باشلادی. من های کویه طرف گئتدیم کی بیلَیب گؤره م نه اُولوبدیر. بؤیوک بیر داشا راست گلدیم. بئله نظره گلیردی کی داشین آلتیندا بیر قویو وار دیر. قویونون ایچیندن حَزین حَزین اینسان سسی گلیردی. من ایسه چوبانلاری چاغیریب، سعی ائله دیم اُونلارین واسیطه سیله اُو بؤیوک داشی قویونون اوستوندن گؤتوروب بیلَک قویودا نه واردیر آنجاق تأسف اولسون کی داش بؤیوک اُولدوغونا گُورا اُونا گوجوموز چاتمادی.
دارغانین اُوغلو بو حادیثه نی ائشیدجَک تئز یُولا دوشوب گئدیر چوبان دییَن طرفه. اُوغلان تام قودرتله داشی قویونون اوستوندن گؤتورور. بعلی. دارغانین اُوغلونون حدسی دوز ایمیش. قیز دیو قُویدوغو بؤیوک داشین آلتینداکی قویودا ایمیش. دارغانین اُوغلو گؤرور: دیو هؤروکلو قیزی اذیت ائدیر. اوغلان دیوی سَسله ییب اُونا دئییر: ایندی ایسه من سَنین له اؤلوم دیریم موباریزسی آپارماغا جاضیرام. اُونلار بیربیرلری ایله موباریزه آپاریرلار. نیهایت اُوغلان دیوی اؤلدوروب و قیزی اُونون اَلیندن آزاد ائدیب، قیزلا ائولنیر.
یالانچی یولداشلار
یولداشین بیری دئییر: بیزده بیر میس قازان واردیر، اونو دوزلدَنده اوچ مین دَنه میسگر چَکیش ویریرمیش هئچ بیری اُو بیریسی نین سسینی ائشیدمیرمیش.
یولداشین اوبیریسی دئییر: بیزده بیر قاشیق واردیر، گون چوخ ایستی اُولاندا دَدَم اُو قاشیقلا گونو باشیمیزین اوستوندن اُویان بویانا چَکیر تا ایستی بیزی اینجیتمه سین.
یولداشین بیری دئییر: بیزده بیر تندیر واردیر، دونیانین آغاجین، اُوتون، کَرمه - یاپپاسین اُونون ایچینه تؤکسون تندیرین بیر بوجاغیندا قالیب یاریم گون چتین تندیری یاندیرار.
یولداشین اوبیریسی دئییر: بیزده بیر اینَک واردیر، ایکی قولاغلاری نین آراسی گون باتانلا گون چیخان قدر دیر.
یولداشین بیری دئییر: بیزده بیر تُووله واردیر تَزه دوغولان مال دآوار تُووله نین بو باشیندان اُوباشینا گئدینجَک قوجالیب اُؤلور.
یولداشین اوبیریسی دئییر: بیزده بیر آت واردیر، کیشینیه نده یئرده یوز ایل گئجه گوندوز زلزله اُولور.
یولداشین بیری دئییر: بیزده بیر ائششَک واردیر، آغنایاندا یئر یوزونه یوز اَللی ایل تُورپاق یاغیر.
یولداشین او بیریسی دئییر: بیزده بیر گامیش وار دیر، بیر دفعه ده دریالارین سویونو ایچیب آنجاق دُویمادیم دئییر.
یولداشین بیری دئییر: بیزده بیر تُویوق واردیر، گون، اُونون یومورتداسی نین یانیندا بیر نوخود بُویدا گؤرونور.
یولداشین او بیریسی دئییر: بیزده بیر قُویون واردیر، گون چیخاندا بُوغاز اُولوب گون باتاندا دُوغور.
یولداشین بیری دئییر: بیزده بیر آری (چیبینی) وار تاری بُویدا.
یولداشین او بیریسی دئییر: بیزده بیر بالیق وار خالیق بُویدا.
یولداشین بیری دئییر: بیزده بیر آلان وار یالان بُویدا.
یولداشین او بیریسی دئییر: بیزده بیر بیزدَن گوج وار سیزدَن گوج بُویدا.
یولداشین بیری دئییر: بیزده بیر خارال وار قارال (قارانلیق) بُویدا.
یولداشین او بیریسی دئییر: بیزده بیر حاوال وار قاوال بُویدا.
یولداشین بیری دئییر: بیزده بیر زورنا وار دورنا بُویدا.
یولداشین او بیریسی دئییر: بیزده بیر دَوَه وار باششاغی داششـاغ بُویدا.
یولداشین بیری دئییر: بیزده بیر آغا وار باغا بُویدا.
یولداشین او بیریسی دئییر: بیزده بیر باغا وار قاغا بُویدا.
مهندس رحیم حاجی زاده
pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab